Pembelajaran pemerhatian

Pembelajaran pemerhatian ialah pembelajaran yang berlaku melalui pemerhatian tingkah laku orang lain. Ia merupakan satu bentuk pembelajaran sosial yang merangkumi pelbagai bentuk dan proses. Dalam kalangan manusia, pembelajaran jenis ini nampaknya tidak memerlukan pengukuhan (ganjaran atau hukuman) untuk berlaku, sebaliknya memerlukan model sosial seperti ibu bapa, adik-beradik, rakan, atau guru dalam persekitaran individu. Terutamanya dalam zaman kanak-kanak, model ini selalunya merupakan seseorang yang berautoriti atau mempunyai status lebih tinggi dalam sesuatu persekitaran.

Dalam kalangan haiwan, pembelajaran pemerhatian selalunya berdasarkan pengkondisian klasik, di mana tingkah laku naluri dibangkitkan hasil daripada memerhati tingkah laku haiwan lain (contohnya tingkah laku mobbing dalam burung), namun proses lain juga mungkin terlibat.

 Pembelajaran Pemerhatian dalam Kalangan Manusia 
Banyak tingkah laku yang diperhatikan, diingati dan ditiru oleh seseorang pelajar adalah hasil daripada tindakan yang dipamerkan oleh model. Malah, model tersebut mungkin tidak berniat langsung untuk mengajar tingkah laku tertentu. Sebagai contoh, seorang kanak-kanak mungkin belajar untuk mencarut, memukul, merokok, dan menganggap tingkah laku tidak sopan sebagai boleh diterima hasil daripada peniruan model yang buruk.

Albert Bandura berpendapat bahawa kanak-kanak secara berterusan mempelajari tingkah laku yang baik dan buruk melalui pembelajaran pemerhatian. Pembelajaran ini menunjukkan bahawa persekitaran, kognisi (proses mental), dan tingkah laku individu saling berinteraksi dan akhirnya menentukan bagaimana seseorang itu berfungsi dan membentuk model tingkah laku mereka.

Melalui pembelajaran pemerhatian, sesuatu tingkah laku individu boleh tersebar dalam budaya melalui proses yang dikenali sebagai rantai penyebaran (diffusion chain). Proses ini berlaku apabila seseorang mempelajari sesuatu tingkah laku dengan memerhati individu lain, kemudian orang itu pula menjadi model kepada orang lain, dan proses ini berterusan dari satu individu ke individu lain.

Lihat juga
 Kognisi sosial
 Psikologi pendidikan
 Teknologi pendidikan

Rujukan

Bacaan lanjut mengenai pembelajaran sosial haiwan
 Galef, B.G. & Laland, K.N. (2005). Social learning in animals: Empirical studies and theoretical models. Bioscience, 55, 489-499. Abstract
 Zentall, T.R. (2006). Imitation: Definitions, evidence, and mechanisms. Animal Cognition, 9, 335-353. (A thorough review of different types of social learning) Full text 

Kategori:Teori pembelajaran sosial
Kategori:Konsep tingkah laku
Kategori:Pembelajaran